Document ID: 32013D0739

VYKONÁVACIE ROZHODNUTIE KOMISIE
zo 7. novembra 2013,
ktorým sa prijíma siedmy aktualizovaný zoznam lokalít s európskym významom v stredomorskom biogeografickom regióne
[oznámené pod číslom C(2013) 7356]
(2013/739/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (1), a najmä na jej článok 4 ods. 2 tretí pododsek,
keďže:
(1)
Stredomorský biogeografický región v zmysle článku 1 písm. c) bodu iii) smernice 92/43/EHS pozostáva v rámci Únie z územia Grécka, Cypru v súlade s článkom 1 protokolu 10 Aktu o pristúpení z roku 2003 (2) a Malty, v rámci Únie z častí územia Španielska, Francúzska, Talianska a Portugalska a v súlade s článkom 355 ods. 3 zmluvy aj z územia Gibraltáru, za ktorého vonkajšie vzťahy je zodpovedné Spojené kráľovstvo, čo sa uvádza aj na biogeografickej mape, ktorú 20. apríla 2005 schválil výbor zriadený článkom 20 uvedenej smernice, ďalej len „Výbor pre biotopy“.
(2)
V rámci procesu, ktorý sa začal v roku 1995, je dôležité dosiahnuť ďalší pokrok pri samotnom budovaní sústavy Natura 2000, ktorá predstavuje dôležitý prvok ochrany biodiverzity v Únii.
(3)
K prijatiu pôvodného zoznamu a prvých šiestich aktualizovaných zoznamov lokalít s európskym významom v stredomorskom biogeografickom regióne v zmysle smernice 92/43/EHS došlo na základe rozhodnutí Komisie 2006/613/ES (3), 2008/335/ES (4), 2009/95/ES (5), 2010/45/EÚ (6), 2011/85/EÚ (7) a vykonávacích rozhodnutí 2012/9/EÚ (8) a 2013/29/EÚ (9). Na základe článku 4 ods. 4 a článku 6 ods. 1 smernice 92/43/EHS musí príslušný členský štát čo najskôr, najneskôr však do šiestich rokov, označiť lokality uvedené v zozname lokalít s európskym významom v stredomorskom biogeografickom regióne za osobitné chránené územia, pričom určí priority v oblasti ochrany a potrebné ochranné opatrenia.
(4)
V rámci dynamickej adaptácie sústavy Natura 2000 dochádza k preskúmaniu zoznamov lokalít s európskym významom. Preto je potrebná aktualizácia zoznamu lokalít s európskym významom pre stredomorský biogeografický región.
(5)
Aktualizácia zoznamu lokalít s európskym významom v prípade stredomorského biogeografického regiónu je na jednej strane potrebná z hľadiska zaradenia ďalších lokalít, ktoré od roku 2011 členské štáty navrhli ako lokality s európskym významom v stredomorskom biogeografickom regióne v zmysle článku 1 smernice 92/43/EHS. Povinnosti vyplývajúce z článku 4 ods. 4 a článku 6 ods. 1 smernice 92/43/EHS by sa mali na uvedené ďalšie lokality začať vzťahovať čo najskôr, najneskôr však do šiestich rokov od prijatia tohto rozhodnutia.
(6)
Na druhej strane je aktualizácia zoznamu lokalít s európskym významom v stredomorskom biogeografickom regióne potrebná na zohľadnenie všetkých zmien informácií o lokalitách, ktoré členské štáty predložili po prijatí pôvodného zoznamu a prvých šiestich aktualizovaných zoznamov Únie. Z tohto hľadiska tento aktualizovaný zoznam lokalít s európskym významom v stredomorskom biogeografickom regióne predstavuje konsolidovanú verziu zoznamu lokalít s európskym významom v stredomorskom biogeografickom regióne. Malo by sa však zdôrazniť, že v prípade každej lokality uvedenej v tomto rozhodnutí by sa povinnosti vyplývajúce z článku 4 ods. 4 a článku 6 ods. 1 smernice 92/43/EHS mali uplatňovať čo možno najskôr, najneskôr však do šiestich rokov od prijatia zoznamu lokalít s európskym významom, do ktorého bola daná lokalita prvýkrát zaradená.
(7)
Príslušné členské štáty predložili Komisii v období od januára 2003 do októbra 2012 v súlade s článkom 4 ods. 1 smernice 92/43/EHS zoznamy lokalít navrhovaných ako lokality s európskym významom v stredomorskom biogeografickom regióne v zmysle článku 1 uvedenej smernice.
(8)
K zoznamom navrhovaných lokalít boli pripojené informácie o každej lokalite. Od roku 2012 sa tieto informácie uvádzali vo formáte stanovenom vo vykonávacom rozhodnutí Komisie 2011/484/EÚ z 11. júla 2011 o formáte poskytovania informácií o lokalitách sústavy Natura 2000 (10).
(9)
K týmto informáciám patrí mapa lokality predložená príslušnými členskými štátmi, názov lokality, jej poloha a rozloha, ako aj údaje získané uplatňovaním kritérií uvedených v prílohe III k smernici 92/43/EHS.
(10)
Na základe návrhu zoznamu, ktorý Komisia vypracovala so súhlasom každého príslušného členského štátu a v ktorom sa uvádzajú aj lokality s výskytom prioritných prirodzených typov biotopov alebo prioritných druhov, by sa mal prijať aktualizovaný zoznam lokalít vybraných ako lokality s európskym významom v stredomorskom biogeografickom regióne.
(11)
Poznatky o existencii a rozšírení typov prirodzených biotopov a druhov sa neustále vyvíjajú vďaka dohľadu vykonávanému v súlade s článkom 11 smernice 92/43/EHS. Preto sa pri hodnotení a výbere lokalít na úrovni Únie využili najlepšie informácie, ktoré boli v danom čase k dispozícii.
(12)
Niektoré členské štáty nenavrhli dostatočný počet lokalít na to, aby splnili požiadavky smernice 92/43/EHS pre niektoré typy biotopov a druhov. V prípade takýchto typov biotopov a druhov preto nemožno dospieť k záveru, že sústava Natura 2000 je úplná. S prihliadnutím na oneskorenie pri predkladaní informácií zo strany daných členských štátov a pri dosahovaní dohody s nimi je nevyhnutné prijať aktualizovaný zoznam lokalít, ktorý je potrebné preskúmať v súlade s článkom 4 smernice 92/43/EHS.
(13)
Vzhľadom na pretrvávajúcu neúplnosť poznatkov o existencii a rozšírení niektorých typov prirodzených biotopov uvedených v prílohe I a niektorých druhov uvedených v prílohe II k smernici 92/43/EHS nemožno konštatovať, či je sústava Natura 2000 úplná alebo neúplná. Zoznam by sa mal v prípade potreby preskúmať v súlade s článkom 4 smernice 92/43/EHS.
(14)
V záujme jasnosti a transparentnosti by sa vykonávacie rozhodnutie 2013/29/EÚ malo zrušiť.
(15)
Opatrenia stanovené v tomto rozhodnutí sú v súlade so stanoviskom Výboru pre biotopy,
PRIJALA TOTO ROZHODNUTIE:
Článok 1
V prílohe k tomuto rozhodnutiu sa stanovuje siedmy aktualizovaný zoznam lokalít s európskym významom v stredomorskom biogeografickom regióne v súlade s článkom 4 ods. 2 tretím pododsekom smernice 92/43/EHS.
Článok 2
Vykonávacie rozhodnutie 2013/29/EÚ sa zrušuje.
Článok 3
Toto rozhodnutie je určené členským štátom.
V Bruseli 7. novembra 2013

Labels: 12
19
20